Ish-shefi i Euralius: Mjaft me vonesat e reformës në drejtësi 
Rainer Deville tha se procesi ka një vit vonesë, tani kur duhet t’i afrohej fundit dhe nuk ka nisur ende.
Reformës së drejtësisë shqiptare i duhen ricaktuar sërish përparësitë, sepse ajo është tashmë një vit e vonuar. Kështu komentoi sot ish-shefi i misionit Euralius, dr. Rainer Deville, në një konferencë të Institutit të Studimeve Politike mbi këtë temë. Ai kujtoi se më 13 shtator 2017 presidenti i Komisionit Europian njoftoi me një shkresë se planifikohej një strategji për futjen në BE të Serbisë dhe të Malit të zi, por Shqipëria nuk u përmend aty, një vendim që e marrin të gjitha shtetet anëtare të BE-së, shikohen fakte, dosje, dokumenta, shikohen arkivat a janë realizuar objektivat. Sipas tij, duhen parë detajet se ku ka mungesa që të shtyhet përpara ajo reformë, e kjo nuk ka të bëjë me BE-në, por duhet vetë Shqipëria ta kryejë këtë punë, sepse duhet të funksionojë si shtet. Ai theksoi se shqiptarët nuk duhet të presin që punët t’ua bëjnë ndërkombëtarët, por duhet që kjo të jetë një veprimtari plotësisht shqiptare. Ndaj duhet ngritur një task force dhe duhet hartuar një kalendar i ri pune me përparësi të përcaktuara sërish. Në parlament, sipas tij, duhet të ketë më shumë angazhim për t’u marrë me këtë çështje. Ai shtoi se kohët e fundit pati shumë kritika për pagat e larta të komisionerëve të vettingut apo për kushtet e punës së tyre, por këto nuk janë thelbësore, dhe mund të zgjidhen. Ish-shefi i misionit Euralius tha se procesi ka një vit vonesë, tani kur duhet t’i afrohej fundit dhe nuk ka nisur ende. Sipas tij, detyra e vettingut nuk është të shpëtojnë miq të caktuar apo persona që më parë kanë qenë të lidhur me partinë, por të pastrojë e të rregullojë pushtetin e tretë shtetëror të Shqipërisë. “Nëse ka milionerë që nuk justifikojnë dot milionat e tyre, atëherë duhet të fillohet me trajtimin e dosjeve të tyre. Ligji thotë se ai hyn në fuqi dhe duhet të nisë të zbatohet qysh në çastin që miratohet” - tha ai. Kur një person është nën hetim dhe ka një dosje të plotë për të, tha ai, atëherë dosja duhet të kalojë tek instancat e radhës dhe nuk ka arsye për vonesa, se këto janë rregullat e shtetit ligjor. Por deri tani kjo nuk ka ndodhur. “U fol se nuk ka ende zyra, por nuk është problem për të marrë mjedise me qera. Nëse mungon një tryezë, mund të përdoret një karrige për të mbajtur dosjet. Puna duhet të nisë me ato kushte që janë, por zbatimi i reformës ende nuk ka nisur vërtet” - theksoi ish-shefi i misionit të Euralius në Shqipëri, dr. Rainer Deville.